Messadi pertuccont la revisiun parziala dalla lescha davart l'indemnisaziun d'autoritads e da cumissiuns dalla vischnaunca Ilanz/Glion

Preziadas parlamentarias, preziai parlamentaris

Sebasond sin art. 35 al. 1 lit. g. dalla constituziun dalla vischnaunca Ilanz/Glion (Constituziun communala; LIG 11.1) fixescha il parlament communal Ilanz/Glion las indemnisaziuns per las autoritads e cumissiuns da vischnaunca.

Art. 3 al. 1 dalla lescha davart l'indemnisaziun d'autoritads e cumissiuns dalla vischnaunca Ilanz/Glion (Lescha d'indemnisaziun; Liac; LIG 14.1) prevesa ina clausla d'index per tut las indemnisaziuns. Las indemnisaziun duein tenor quella vegnir adattadas (en cass d'ina midada digl index per silmeins 5 puncts) tenor igl index naziunal dils prezis da consum (UFIML/BIGA).

Il biro parlamentar vul desister da quella clausla d'index e surschar in'adattaziun al parlament communal Ilanz/Glion. Cun la revisiun parziala proponida sa il parlament communal decider davart in augment ni ina reducziun dallas tariffas. Quei mintgamai en cumbinaziun cun ina revisiun parziala dalla lescha d'indemnisaziun.

Il parlament communal ei era responsabels per l'approbaziun dil preventiv e la fixaziun dil pei da taglia (mira art. 35 al. 1 lit. d. dalla constituziun communala). Aschia savess in'adattaziun dallas tariffas era succeder en cumbinaziun cun l'approbaziun dil preventiv. La revisiun parziala presenta sebasa pia sin ils principis vertents ed exclauda adattaziuns automaticas.

Revisiun parziala dalla lescha d'indemnisaziun

Art. 3 Clausla d'index

1 Tut las indemnisaziuns vegnan adattadas sch'igl index naziunal dils prezis da consum (uffeci federal d'industria, mistregn e lavur UFIML) semida mintgamai per silmeins 5 puncts. Il davos termin ei mintgamai igl 1 da schaner (december 2010 = 100.0 puncts). Las tariffas vegnan arrundadas sin francs entirs.

1 ... (aboliu)

Tenor art. 35 al. 1 lit. g. dalla constituziun communala ei il parlament responsabels per la fixaziun dallas indemnisaziuns per las autoritadas e cumissiuns da vischnaunca. Tenor art. 32 al. 1 lit. a. dalla constituziun communala resta il referendum facultativ resalvaus.

Proposta

Sin fundament dallas explicaziuns precedentas propona il biro parlamentar d'approbar la revisiun parziala dalla lescha davart las indemnisaziuns d'autoritads e cumissiuns dalla vischnaunca Ilanz/Glion. La revisiun parziala duei entrar en vigur retroactivamein sin igl 1. da schaner 2025.

	Ilanz/Glion, ils 13 da schaner 2025	Biro parlamentar Ilanz/Glion

2

1